Document ID: 31990R0618

KOMISSION ASETUS (ETY) N:o 618/90,
annettu 14 päivänä maaliskuuta 1990,
maataloustuotteiden vuosittaisen inventaarin laatimista julkisen intervention yhteydessä koskevista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon neuvoston tiettyjen interventiotoimenpiteiden, erityisesti interventiotoimielimien toteuttamien, maataloustuotteiden ostoa, varastointia ja myyntiä koskevien toimenpiteiden rahoittamisesta Euroopan maatalouden ohjaus- ja tukirahaston (EMOTR) tukiosastosta 9 päivänä marraskuuta 1981 antaman asetuksen (ETY) N:o 3247/81(1), sellaisena kuin se on viimeksi muutettuna asetuksella (ETY) N:o 3757/89(2), ja erityisesti sen 2 artiklan 1 a kohdan,
sekä katsoo, että:
asetuksen (ETY) N:o 3247/81 2 artiklassa säädetään, että interventiotoimielimien on laadittava julkisessa interventiossa varastoiduista tuotteista inventaareja ja että komission on vahvistettava tähän liittyvät soveltamista koskevat yksityiskohtaiset säännöt,
inventaarin on kuvastettava varastoiden todellista tilaa ja tästä seuraa, että se voi olla vuoden aikana suoritettavan jatkuvan valvonnan ja tiettynä määräaikana tehdyn yksityiskohtaisen tarkastuksen lopputulos,
moitteettoman hallinnon ja hoidon takaamiseksi on aiheellista säätää, että inventaari julkisiin varastoihin asetetuista tuotteista laaditaan varastoijien kunkin varaston osalta pitämien ja tarkastamien kirjanpidollisten inventaarien perusteella,
on aiheellista määritellä tiedot, joiden on sisällyttävä kuukausittaisiin ja vuosittaisiin inventaareihin ja tarvittaessa tiettyjen tuotteiden erityiset ominaispiirteet; on myös aiheellista määrittää tarkastukset, jotka kunkin interventiotoimielimen on suoritettava ja annettava säännökset menettelyistä, joita on noudatettava havaittaessa ristiriitoja tai poikkeamia, ja
tässä asetuksessa säädetyt toimenpiteet ovat EMOTR-komitean lausunnon mukaiset,
ON ANTANUT TÄMÄN ASETUKSEN:
1 artikla
Jokainen interventiotoimielin laatii kunkin varainhoitovuoden lopussa täydellisen inventaarin varastoiduista, neuvoston asetuksen (ETY) N:o 1883/78(3) 4 artiklassa tarkoitettujen toimenpiteiden toteuttamiseksi ostetuista maataloustuotteista. Inventaari laaditaan varastoijien 2 artiklan mukaisesti tekemien kuukausittaisten kirjanpidollisten inventaarien sekä interventiotoimielimen virkamiehen kunkin varaston osalta vähintään kerran vuodessa tehtyjen inventaaritarkastusta koskevien kertomusten perusteella.
2 artikla
Varastoija laatii kuukausittaisen kirjanpidollisen inventaarin kustakin varastosta, johon on varastoitu julkisen varastoinnin tuotteita. Inventaari lähetetään interventiotoimielimelle ennen seuraavan kuukauden 10 päivää.
Inventaari sisältää vähintään seuraavat tiedot: edelliseltä kuukaudelta siirretyt varastot, eräkohtaiset sisään- ja uloskirjaukset, varastot kuukauden lopussa. Liitteessä I on malli-inventaari.
3 artikla
Varastoija tarkastaa kirjanpidollisen inventaarin varainhoitovuoden kahtena viimeisenä kuukautena.
Tarkastukseen kuuluu tavaran fyysisen olemassaolon toteaminen noudattaen lomaketta, jonka malli on liitteessä II.
Tarkastus tehdään interventiotoimielimen virkamiehen läsnäollessa.
Mikäli interventiotoimielimen virkamies ei kuitenkaan ole läsnä, hän tekee tarkastuksen seuraavan vierailunsa yhteydessä ottaen huomioon kyseisenä väliaikana tehdyt varastosiirrot.
4 artikla
Interventiotoimielimen virkamies tarkastaa paikalla kirjanpidollisten inventaarien perusteella:
- varastoijan noudattaman inventaarien laatimismenettelyn,
- varaston kirjanpidolliset tiedot (sisään- ja uloskirjaukset, varastojen saldo) ja varastoijan vuosittaisen inventaarin lopputulokset.
Virkamies vertaa edellä mainittuja kirjanpidollisia tietoja oman kirjanpitonsa määriä koskeviin tietoihin sekä kuukausittaisiin kirjanpidollisiin inventaareihin.
Tilien ollessa yhdenmukaiset, virkamies tekee fyysisen tarkastuksen, joka kattaa vähintään viisi prosenttia varastoiduista määristä noudattaen kunkin tuotteen osalta liitteeseen III merkittyjä menetelmiä.
Kun tilit poikkeavat toisistaan tai kun fyysisessä tarkastuksessa ilmenee ristiriita, jota ei ole perusteltu selkeästi, varastoiduista määristä on tarkastettava täydentävä prosentuaalinen osuus samaa menettelyä noudattaen.
Tarkastusta on jatkettava viiden prosenttiyksikön suuruisissa erissä siihen saakka, kunnes havaittuihin ristiriitoihin tai poikkeamiin löydetään selitys,
Interventiotoimielintä voi edustaa jäsenvaltion hyväksymä tilintarkastaja tai tarkastaja.
Tarkastuksen tekee varastoijasta riippumaton henkilö.
5 artikla
1 Interventiotoimielin tai sen 4 artiklan mukainen edustaja tekee tarkastuksen aikana pöytäkirjan, johon sisältyy vähintään:
a) varastoijan nimi ja sen varaston osoite, jossa ollaan oltu,
b) inventaaritoimenpiteen aloittamisen ja lopettamisen päivämäärä ja kelloaika,
c) paikka, jossa tarkastus on tehty sekä kuvaileva yhteenveto varastointiolosuhteista,
d) tarkastuksen tekevien henkilöiden täydelliset henkilötiedot, heidän ammatillinen ominaisuutensa ja toimikautensa,
e) kunkin varastoon varastoidun erän osalta interventiotoimielimen kirjoihin merkitty määrä, varaston kirjoihin merkitty määrä, mahdolliset poikkeamat näihin kaksiin kirjoihin merkittyjen välillä; pöytäkirja sisältää kunkin fyysisesti tarkastetun erän osalta samat tiedot sekä paikalla todetun määrän ja mahdolliset poikkeamat,
f) varastoijan tekemät ilmoitukset, mikäli ristiriitaisuuksia tai poikkeamia on olemassa,
g) pöytäkirjan tekopaikka ja -päivämäärä sekä sen laatijan ja varastoijan tai tämän edustajan allekirjoitus.
Pöytäkirja lähetetään viipymättä interventiotoimielimelle.
2 Interventiotoimielimen kirjanpito korjataan välittömästi pöytäkirjan vastaanottamisen jälkeen todettujen ja EMOTR:lle asetuksen (ETY) N:o 3247/81 3 ja 4 artiklan mukaisesti ilmoitettujen ristiriitaisuuksien tai poikkeamien mukaisesti.
3 Pöytäkirjoja säilytetään interventiotoimielimen kotipaikassa ja komission henkilöstöllä on niihin pääsy.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä lokakuuta 1990.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä maaliskuuta 1990.

Labels: 3
12
4
6